《诫子》
宋代·何梦桂

鲁语诲时习，商书称时敏。一字该二义，学者盍重省。

又日新其德，成汤常自儆。三月不违仁，颜子独深领。

今日或因循，明日澡即新。前月或断续，此月复即仁。

圣贤惜分阴，于此犹兢兢。学者能用力，其名曰竞辰。

人有一大时，一去不复仍。十五入大学，明德与新民。

二十曰弱冠，既冠责成人。勤怠只数年，贤愚系终身。

过此为失时，人不再青春。譬之农力穑，春耕而夏耘。

耕耘苟失时，无复望秋成。父母上俱存，兄弟下无故。

饱食无用心，白日任虚度。幼壮老复至，一朝忽反顾。

对人语不了，握笔书辄误。龙鳞映犬豕，面目可憎恶。

哀哉复哀哉，追悔已迟暮。及此尚可图，勉旃须早悟。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。